Predkladacia správa

Správa o postupe príprav na prijatie eura k 31. 01. 2009 (ďalej len „Správa“) sa predkladá na základe úlohy B.1 uznesenia vlády SR č. 290/2008 zo 7. mája 2008.

Cieľom predkladaného materiálu je informovať o vykonaných prácach súvisiacich s prípravou na prijatie eura v mesiaci január 2009, aktuálnom stave príprav a najbližších úlohách spojených s týmto procesom.

Zavedenie eura vo všetkých sektoroch, najmä však v hotovostnom peňažnom obehu, ako aj v bezhotovostnom platobnom styku prebehlo hladko, plynulo a bezproblémovo, čo v plnom rozsahu platí aj pre duálny hotovostný peňažný obeh v dňoch 1. – 16. januára 2009. Obchod aj bankový sektor zvládli toto náročné obdobie bez akýchkoľvek systémových porúch alebo závažných problémov, vrátane plnej funkčnosti systémov bezhotovostného platobného styku a hotovostného peňažného obehu v termínoch stanovených Národným plánom zavedenia eura v SR. Hladko prebiehalo aj sťahovanie korunovej hotovosti z hotovostného obehu do zásob bánk a Národnej banky Slovenska. 

Vo zvýšenej miere sa aktivizoval aj komplex nástrojov na ochranu spotrebiteľa, vďaka čomu neboli zaznamenané žiadne rozsiahlejšie prípady zneužívania zmeny meny na neodôvodnený rast cien tovarov a služieb. V súlade s Národným plánom zavedenia eura v SR pokračovala aj celonárodná informačná kampaň s dôrazom na informácie o výmene korunovej hotovosti.

Celkovo je teda prechod na menu euro možné hodnotiť ako úspešný, hladký a bezproblémový, čo okrem iného vo svojich správach skonštatovali aj Európska komisia a Európska centrálna banka.

Plnenie úlohy C.1 uznesenia vlády SR č. 861/2008 z 26. novembra 2008 k „Správe o zavedení eura a jeho dopadoch na slovenskú spoločnosť“ je vykonateľné k 30. aprílu 2009, k 31. júlu 2009, k 30. októbru 2009 a k 31. januáru 2010 vzhľadom na predloženie Správy o postupe príprav na prijatie eura k 31. 01. 2009.

V nadväznosti na schválenie výnimky z predkladania materiálov na medzirezortné pripomienkové konanie pre Správy o postupe príprav na prijatie eura nebol predkladaný materiál predmetom medzirezortného pripomienkového konania. 

Materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie.